Egpaar ná kerk aangeval; boer in hospitaalArgieffoto: SAPD ŉ Boer van Lichtenburg in Noordwes is Sondag na ŉ hospitaal in Rustenburg gehaas nadat hy deur drie verdagtes aangeval en beroof is. Lt.kol. Amanda Funani, woordvoerder van die polisie, sê Dirk (69) en Lettie Pretorius (56) het omstreeks 12:00 ná ŉ kerkdiens by hul huis aangekom toe drie verdagtes op hulle toegeslaan het. Volgens Funani was die verdagtes met net ŉ “groot stok” gewapen. “Die drie verdagtes het toegang tot die huis verkry en toe vir Dirk met hul kaal vuiste en die stok bygedam. Hulle het hom oor sy hele liggaam, maar veral oor sy kop, geslaan,” sê sy. Die verdagtes het daarna glo drie vuurwapens en ŉ onbekende bedrag geld gesteel en met Dirk se Renault Duster-sportnutsvoertuig op die vlug geslaan. Lettie, wat glo nié in die voorval beseer is nie, het vermoedelik die polisie en nooddienste na die plaas ontbied waarna Dirk na Rustenburg gehaas is. Funani sê die polisie het die gesteelde voertuig later dieselfde dag aangetref. Niemand is nog in verband met die voorval in hegtenis geneem nie. “Mense met meer inligting word versoek om onverwyld die polisie te nader by die misdaadnoodlyn, 0860 010 111,” sê sy. Die polisie ondersoek ŉ saak van huisroof en aanranding.